་ནས་རླུང་རྒྱུ་བ་ནས་ལྡང་འཇུག་གནས་པ་གསུམ་ཅི་བདེར་ལན་འགར་རྒྱུར་བཅུག་ནས། མཐར་འཇུག་པའི་ཚེ་རླུང་འོད་ཀྱི་ཚུལ་དུ་རྔུབས་ནས་སྟེང་འོག་གི་རླུང་ཁ་སྦྱར་བས་ལུས་ཐམས་ཅད་(ཞ¡¡ལུ¡¡+འོད་ཀྱི་)གསལ་བར་བྱས་པའི་མཐུས། སྤྱི་བོའི་མཐོ་གང་ཙམ་གྱི་སྟེང་དུ་ཧཱུྃ་སྔོ་སྐྱ་ལས་བྱུང་བའི་སྣ་ཚོགས་རྡོ་རྗེ། ཤར་དཀར། ལྷོ་སེར། ནུབ་དམར། བྱང་ལྗང་། ལྟེ་བ་སྔོན་པོར་བསྐྱེད་པའི་ནང་དུ་ཆོས་འབྱུང་དམར་སྐྱ། སྟེང་དུ་ཟུར་གསུམ་དང་། འོག་ཏུ་ཟུར་གཅིག་པའི་ནང་དུ་རྡོ་རྗེ་དམར་པོ་རྩེ་ལྔ་པའི་སྟེང་གི་རྩེ་མོར་ཟླ་བ་ལ་གནས་པའི་ཧཱུྃ་དཀར་དམར་བསམས་པའི་སྟེང་གི་ཐིག་ལེ་ཤིན་ཏུ་ཕྲ་བ་ལ་ཡིད་གཏད་དོ། ། རླུང་མ་ཐུབ་ན་རིམ་གྱིས་བཏང་ལ་ཡང་སྔར་བཞིན་རླུང་ཁ་སྦྱར་ལ་བསྒོམ་མོ། ། གལ་ཏེ་སེམས་གཡེངས་ན་ཐིག་ལེ་ལས་འོད་ཟེར་དཀར་དམར་འོག་ཏུ་འཕྲོས་པས། སྤྱི་གཙུག་ཚངས་པའི་བུ་ག་ནས་མར་ཞུགས་ཤིང་རིམ་གྱིས་ལུས་ཐམས་ཅད་འོད་ཟེར་དཀར་དམར་གྱིས་གང་བས་ལུས་བདེ་བ་དང་སེམས་མི་རྟོག་པར་འགྱུར་བར་བསམ་ཞིང་། རླུང་ཁ་སྦྱར་ཡང་ཡང་བསྒོམས་པས་སེམས་མི་གཡེངས་པར་འགྱུར་རོ། ། བརྟན་ཞིང་གོམས་པས་བདེ་བ་དང་། མི་རྟོག་པའི་ཏིང་ངེ་འཛིན་རྒྱུན་མི་འཆད་པ་དང་། མཉམ་པར་འཇོག་པ་དང་། ལྡང་བའང་འདོད་པ་ཙམ་ལས་རག་ལས་པར་འགྱུར་རོ། ། དེ་ནས་གཞན་ལ་སྤྲོ་བ་ནི་སྔོན་འགྲོ་སྔར་བཞིན་བསྒོམས་ལ་སྤྱི་བོའི་སྣ་ཚོགས་རྡོ་རྗེ་དང་ཆོས་འབྱུང་དང་རྡོ་རྗེ་དང་བཅས་པའི་མིག་གི་འབྲས་བུ་གཉིས་ཀྱི་ནང་དུ་བསྒོམ་ཞིང་༑ རླུང་གི་རྣལ་འབྱོར་དང་སེམས་གཡེངས་ན་ལུས་ཀྱི་ནང་ན་མར་སྤྲོ་བ་སྔ་མ་ལྟར་བསྒོམས་པས་གཟུགས་ཀྱིས་མི་གཡེང་ཞིང་། གཟུགས་ཀྱི་སྟེང་དུ་ཏིང་ངེ་འཛིན་སྐྱེ་བ་དང་། ལྷའི་མིག་གི་མངོན་པར་ཤེས་པ་འཆར་བར་འགྱུར་རོ། (ཞ¡¡སྐྱེས་ཀྱི་བར་དུ་བསྒོམ་མོ། )། དེ་ལ་བརྟན་པ་དང་། རྣ་བ་གཉིས་ཀྱི་ནང་དུ་དམིགས་ནས་སྒྲས་མི་གཡེང་ཞིང་སྒྲའི་སྟེང་དུ་ཏིང་ངེ་འཛིན་སྐྱེ་བ་དང་། ལྷའི་རྣ་བའི་མངོན་པར་ཤེས་པ་སྐྱེས་ཀྱི་བར་དུ་བསྒོམ་མོ། ། དེ་ལ་བརྟན་པ་དང་། སྣའི་བུ་ག་གཉིས་སུ་དམིགས་ནས་དྲིས་མི་གཡེང་ཞིང་དྲིའི་སྟེང་དུ་ཏིང་ངེ་འཛིན་སྐྱེ་བ་དང་། སྣའི་མངོན་པར་ཤེས་པ་སྐྱེས་ཀྱི་བར་དུ་བསྒོམ་མོ། ། དེ་ལ་བརྟན་པ་དང་། ལྕེའི་སྟེང་དུ་དམིགས་ནས་རོས་མི་གཡེང་ཞིང་། རོའི་སྟེང་དུ་ཏིང་ངེ་འཛིན་སྐྱེ་བ་དང་། ལྕེའི་མངོན་པར་ཤེས་པ་སྐྱེས་ཀྱི་བར་དུ་བསྒོམ་མོ། ། དེ་ལ་བརྟན་པ་དང་། རྡོ་རྗེའི་རྩེ་མོ་དང་། སྨིན་མཚམས་གཉིས་ཀྱི་བར་དུ་རེས་འཇོག་ཏུ་དམིགས་ནས། རེག་བྱས་མི་གཡེང་ཞིང་། རེག་བྱའི་སྟེང་དུ་ཏིང་ངེ་འཛིན་སྐྱེ་བ་དང་། ལུས་ཀྱི་མངོན་པར་ཤེས་པ་སྐྱེས་ཀྱི་བར་དུ་བསྒོམ་མོ། ། དེ་ལ་བརྟན་པ་དང་། སྙིང་གི་ནང་དུ་དམིགས་ནས་ཕྱི་ནང་གི་ཆོས་ཀྱི་རྣམ་པ་ཡིད་ལ་བྱེད་པས་མི་གཡེང་ཞིང་། ཆོས་ཀྱི་ཁམས་ཀྱི་སྟེང་དུ་ཏིང་ངེ་འཛིན་སྐྱེ་བ་དང་། ཕ་རོལ་ཀྱི་སེམས་ཤེས་པའི་མངོན་པར་ཤེས་པ་སྐྱེས་ཀྱི་བར་དུ་བསྒོམ་མོ། ། དེ་ནས་སྙིང་ག་ཆོས་ཀྱི་འཁོར་ལོའི་ལྟེ་བའི་ཧཱུྃ་དང་འདབ་མ་རྣམས་ལ་གནས་པའི་ཡི་གེའི་ཐིག་ལེ་རྣམས་ལ་རིམ་པ་བཞིན་སེམས་བཟུང་ཞིང་འོད་སྤྲོ་བ་དང་། རླུང་ཁ་སྦྱར་གྱི་བསྒོམ་པ་གོམས་པའི་རྣལ་འབྱོར་གྱིས་ཟག་པ་ཟད་པའི་མངོན་པར་ཤེས་པའང་འཆར་བར་འགྱུར་རོ། ། དེ་ནས་སྤྱི་བོ་བདེ་བ་ཆེན་པོའི་འཁོར་ལོའི་ལྟེ་བའི་ཧྃ་དང་། རྩ་འདབ་ཀྱི་ཡི་གེ་རྣམས་ལ་ཐིག་ལེ་བཀོད་པ་ལ་རིམ་པ་བཞིན་སེམས་བཟུང་ཞིང་འོད་སྤྲོ་བ་དང་། རླུང་ཁ་སྦྱར་གྱི་བསྒོམ་པ་གོམས་པའི་རྣལ་འབྱོར་གྱིས་གནས་རིས་གོང་མའི་ལྷའི་ཚོགས་མཐོང་བ་དང་བདེ་བ་ཆེན་པོའི་ཏིང་ངེ་འཛིན་སྐྱེ་བར་འགྱུར་རོ། ། དེ་ནས་མགྲིན་པ་ལོངས་སྤྱོད་ཀྱི་འཁོར་ལོའི་ལྟེ་བའི་ཨོྃ་དང་། འདབ་མའི་ཡི་གེ་རྣམས་ལ་ཐིག་ལེ་བཀོད་པ་ལ་རིམ་པ་བཞིན་སེམས་བཟུང་ཞིང་འོད་སྤྲོ་བ་དང་། རླུང་ཁ་སྦྱར་གྱི་བསྒོམ་པ་གོམས་པའི་རྣལ་འབྱོར་གྱིས་བསྟན་བཅོས་ཐམས་ཅད་ཤེས་པ་དང་། ཚིག་གི་མཆོག་འགྲུབ་པར་འགྱུར་རོ། ། དེ་ནས་ལྟེ་བ་སྤྲུལ་པའི་འཁོར་ལོའི་ལྟེ་བའི་ཨ་དང་། རྩ་འདབ་ཀྱི་ཡི་གེ་རྣམས་ལ་ཐིག་ལེ་བཀོད་པ་ལ་རིམ་པ་བཞིན་སེམས་བཟུང་ཞིང་འོད་སྤྲོ་བ་དང་། རླུང་ཁ་སྦྱར་གྱི་བསྒོམ་པ་གོམས་པའི་རྣལ་འབྱོར་གྱིས་ལྷའི་མཆོག་ལས་སྐྱེས་པའི་བུ་མོ་རྣམས་ལ་ལོངས་སྤྱོད་པ་དང་སྤྲུལ་པ་དང་ཡོངས་སུ་བསྒྱུར་བའི་རྫུ་འཕྲུལ་ཡང་ཐོབ་པར་འགྱུར་རོ། ། རྣམ་པ་སྣ་ཚོགས་པའི་(ཞས་བོན་དང་བཅས་པའི་)སྣ་ཚོགས་རྡོ་རྗེའི་རིམ་པའོ། ། གཞན་ཡང་འདི་ཉིད་ཀྱི་ཚུལ་གཉིས་པ་ནི་སྔོན་དུ་འགྲོ་བ་སྔ་མ་དང་མཚུངས་ཤིང་། དངོས་གཞི་ལ་སྣའི་སྒོ་གང་ནས་རླུང་རྒྱུ་བ་བལྟས་ལ། གཡས་ནས་རྒྱུ་ན་ཕྱིར་འགྲོ་བའི་ཚེ་མཛོད་སྤུར་ཉི་མའི་དཀྱིལ་འཁོར་སེན་མོ་ཟླུམ་པ་ཙམ་ཞིག་བསྒོམས་པ་ལ་རླུང་རྣམས་ཐིམ་པར་བསམ། ཡང་ཕྱིར་རྒྱུ་བའི་ཚེ་ཉི་མའི་སྟེང་དུ་ཟླ་བའི་དཀྱིལ་འཁོར་ཉི་མའི་ཚད་དང་མཉམ་པ་གཅིག་བསམས་པ་ལ་རླུང་བསྟིམ། ཡང་གསུམ་པ་རྒྱུ་བའི་ཚེ་ཟླ་བའི་སྟེང་དུ་སྐར་མ་ལྟ་བུའི་ཐིག་ལེ་ལྔ་བསམ་པར་བྱ་སྟེ། དབུས་སུ་སྔོན་པོ། ཤར་དཀར། ལྷོ་སེར། ནུབ་དམར། བྱང་ལྗང་བར་དམིགས་པ་ལ་རླུང་བསྟིམ༑ གལ་ཏེ་སྣ་བུག་གཡོན་ནས་རྒྱུ་ན་ཐོག་མར་ཟླ་བ་བསྒོམ་ཞིང་། དེའི་སྟེང་དུ་ཉི་མ་བསྒོམས་ལ་གཞན་སྔ་མ་དང་འདྲ། དེ་ལྟར་རླུང་ཕྱིར་རྒྱུ་བའི་ཚེ་ཉི་ཟླ་ཐིག་ལེ་དང་བཅས་པ་ལ་རླུང་བསྟིམ། འཇུག་པ་དང་གནས་པའི་ཚེ་གང་ཡང་ཡིད་ལ་མི་བྱ། ཚུལ་དེ་ལྟར་ཡུན་རིང་དུ་བསྒོམས་པས་ཉི་ཟླ་ཐིག་ལེ་དང་བཅས་པ་མངོན་སུམ་དུ་མཐོང་བ་ལྟར་གསལ་བར་གྱུར་པའི་ཚེ་མཐའ་མའི་ཐིག་ལེ་བཞི་དབུས་ཀྱི་ཐིག་ལེ་སྔོན་པོ་ལ་ཐིམ། དབུས་ཀྱི་ཐིག་ལེའང་ཉི་ཟླ་སྟེང་མ་ལ་ཐིམ། དེའང་འོག་མ་ལ་ཐིམ། དེའང་ནམ་མཁའ་ལ་སྤྲིན་ཡལ་བ་ལྟར་མི་དམིགས་པར་གྱུར་པར་བསྒོམ་ཞིང་། དེའི་ཚེ་ཕྱི་ནང་གི་ཆོས་ཐམས་ཅད་ཀྱང་མི་དམིགས་པར་བསམ་པའི་ངང་ལ་མཉམ་པར་བཞག་པས་མི་རྟོག་པའི་ཡེ་ཤེས་སྐྱེ་བར་འགྱུར་རོ། ། དེ་ཉིད་ཐབས་ཀྱི་ཆ་དང་མ་བྲལ་བར་བསྒོམས་པས། མཐོང་བའི་ལམ་གྱི་ཡེ་ཤེས་སྐྱེ་བར་འགྱུར་རོ། ། ས་བོན་མེད་པའི་སྣ་ཚོགས་རྡོ་རྗེའི་རིམ་པ་སྟེ། སྣ་ཚོགས་རྡོ་རྗེའི་རིམ་པ་གཉིས་པའོ། ། ། །དེ་ནས་རིམ་པ་གསུམ་བསྒོམ་པའི་ཚུལ་ནི། བསྐྱེད་པའི་རིམ་པ་བསྒོམས་ནས་བླ་མ་ལ་གསོལ་བ་གདབ་པའི་བར་སྔར་བཞིན་བྱས་ལ། དངོས་གཞི་ལ་དངོས་དང་ཡེ་ཤེས་ཀྱི་རིག་མ་ལ་བརྟེན་པ་གཉིས་ཡོད་པ་ལ། འདིར་ཡེ་ཤེས་ཀྱི་རིག་མ་ལ་བརྟེན་པའི་ཚུལ་བརྗོད་པར་བྱའོ། ། དེའང་རང་ཉིད་ཧེ་རུ་ཀ་ཕྱག་གཉིས་པར་བསྡུས་པའི་མདུན་དུ་དབང་གིས་ཡོངས་སུ་སྨིན་པའི་མིའི་བུ་མོ་མཚན་དང་ལྡན་པ་ཞིག་དམིགས་ལ། དེ་སྐད་ཅིག་གིས་རྡོ་རྗེ་ཕག་མོར་བསྐྱེད་ནས། གསལ་བར་བལྟ་བ་ནི་བདག་དང་ཕྱག་རྒྱ་ལྷར་བསྐྱེད་པའོ། ། དེ་ནས་རང་གི་གསང་གནས་མི་དམིགས་ཏེ་སྟོང་པའི་ངང་ལས་ཧཱུྃ་ལས་རྡོ་རྗེ་རྩེ་མོ་ལྔ་པ་ལྟེ་བར་ཧཱུྃ་གིས་མཚན་པ། བྷྱྃ་ལས་རྡོ་རྗེ་ནོར་བུ་དམར་པོ་བུ་གར་བྷྱྃ་གི་མཚན་པར་བསྐྱེད་ལ༑ ཡབ་ཀྱི་ལྟེ་བར་ཡུམ་གྱི་སྙིང་པོ། སྙིང་གར་ཡུམ་གྱི་ཉེ་སྙིང་། མགྲིན་པར་ཡབ་ཀྱི་སྙིང་པོ། དཔྲལ་བར་ཡབ་ཀྱི་ཉེ་སྙིང་བཀོད། ཡུམ་གྱི་བྷ་ག་མི་དམིགས་ཏེ་སྟོང་པའི་ངང་ལས་ཨ་ལས་པདྨ་དམར་པོ་འདབ་མ་གསུམ་པ་ཨས་མཚན་པ། དྷྱྃ་ལས་ཟེའུ་འབྲུ་སེར་པོ་བུ་གའི་ནང་དུ་དྷྱྃ་གིས་མཚན་པར་བསྐྱེད། ཡུམ་གྱི་ལྟེ་བར་ཡབ་ཀྱི་སྙིང་པོ། སྙིང་གར་ཡབ་ཀྱི་ཉེ་སྙིང་། མགྲིན་པར་ཡུམ་གྱི་སྙིང་པོ་དང་དཔྲལ་བར་ཡུམ་གྱི་ཉེ་སྙིང་དགོད་པ་ནི་གསང་(ཞ¡¡ལུ¡¡གནས་)སྔགས་ཀྱིས་དག་པར་བྱ་བའོ། ། དེ་ནས་ལྷན་ཅིག་སྐྱེས་པའི་ཡེ་ཤེས་མངོན་དུ་བྱ་སྙམ་པའི་ཆོས་ཀྱི་ཡེ་ཤེས་དང་ལྡན་པས། ཐོག་མར་ཡུམ་གྱི་གཟུགས་ལ་བལྟ་བ་དང་། དེ་ནས་གླུ་དབྱངས་ལ་སོགས་པའི་སྒྲ་ལ་མཉན་པ་དང་། དྲི་ལ་བསྣམས་པ་དང་། རེག་པ་དང་༑  འཁྱུད་པ་དང་། ཙུམྦ་ལ་སོགས་པ་བྱས་པས་དགའ་བའི་བདེ་བ་སྐྱེ་ལ། དེ་དག་ཀྱང་རང་གི་ངོ་བོ་སྟོང་པའི་རྒྱས་བཏབ་ནས་ཟུང་འཇུག་བསྒོམ་པ་ལ་བསླབ་བོ༑  ༑ དེ་ནས་དབང་པོ་གཉིས་སྦྱར་བས་མཆོག་ཏུ་དགའ་བ་དང་། བསྲུབ་པ་དང་སྲུབ་པའི་སྦྱོར་བས་དགའ་བྲལ་གྱི་དགའ་བ་དང་། ཁམས་གཉིས་རང་གི་དབང་གི་གནས་སུ་འདུས་པས་ལྷན་ཅིག་སྐྱེས་པའི་ཡེ་ཤེས་སྐྱེ་བར་བསྒོམ་ཞིང་བདེ་སྟོང་(ཞལུ+ཟུང་འཇུག་)གི་ཉམས་བསྐྱང་ངོ་། ། གལ་ཏེ་ཏིང་ངེ་འཛིན་གསལ་ཞིང་། བདེ་བ་ཆེར་འཕེལ་བས་ཁམས་ཉམས་ཀྱིས་དོགས་ན་རྡོ་རྗེ་ཁུ་ཚུར་སྙིང་གར་བསྣོལ་ཞིང་བསྡམས་ནས་མིག་སྟེང་དུ་བགྲད་པ་དང་། སྲིན་པོའི་ཞལ་ཀློད་ཅིང་། ཧཱུྃ་དྲག་ལ་རིང་བ་ཉི་ཤུ་རྩ་གཅིག་ཙམ་བརྗོད་པས་བཟློག་གོ། དེ་ལྟར་ཡུན་རིང་དུ་གོམས་པས་ལྷན་ཅིག་སྐྱེས་པའི་ཡེ་ཤེས་སྐྱེ་ཞིང་། རྗེས་ཐོབ་ལའང་དྲན་པའི་རྣལ་འབྱོར་རྒྱུན་མི་འཆད་བར་བྱའོ། ། ལག་པས་མཚོན་པའི་ཕྱག་རྒྱའི་སྒོ་ནས་བསླབ་པ་དང་། དངོས་ཀྱི་ཕྱག་རྒྱ་ལ་བརྟེན་པའི་དབང་གསུམ་པའི་ཡེ་ཤེས་རྗེས་སུ་དྲན་པའི་སྒོ་ནས། ཏིང་ངེ་འཛིན་བསྐྱེད་པར་གསུང་བ་ནི་བསྒོམ་པའི་ཚུལ་གཞན་ཡིན་ཏེ༑  འདིར་སྔ་མ་ཉིད་ཀྱིས་ཆོག་པར་སེམས་སོ། ། དེ་ལས་དོན་གྱི་ཡེ་ཤེས་སྐྱེས་པ་སྐྱོང་བ་ནི་ནོར་བུ་འགེངས་པའི་རིམ་པ་ཡིན་ཏེ། བསྒོམ་པའི་རྣལ་འབྱོར་གཞན་མེད་པ་ཉིད་དོ། ། ནོར་བུ་འགེངས་པའི་རིམ་པ་གསུམ་པའོ། ། ། །དེ་ནས་འདིའི་རིམ་པ་བཞི་པ་བསྒོམ་པའི་ཚུལ་ནི། བསྐྱེད་པའི་རིམ་པ་བསྒོམས་ནས་ལུས་ཀྱི་ལྷ་རྣམས་རང་རང་གི་གནས་སུ་ཐིམ། ཡུམ་ཡང་འོད་ཀྱི་ཚུལ་གྱིས་སྣ་བུག་གཡོན་གྱི་ལམ་ནས་སྙིང་གར་ཐིམ། ལྟེ་བ་མན་ཆད་ཀྱི་འདོམ་གྲུ་གསུམ་གྱི་ནང་ཆོས་འབྱུང་དམར་སྐྱ་གདེངས་ཁ་གྱེན་དུ་ཕྱོགས་པའི་དཀྱིལ་དུ་ཡེ་ཤེས་ལྔའི་ངོ་བོ། དབུས་སུ་ཐིག་ལེ་དཀར་པོ་ཤར་དུ་སྔོན་པོ། ལྷོར་སེར་པོ། ནུབ་ཏུ་དམར་པོ། བྱང་དུ་ལྗང་གུ་བསྒོམས་ལ་སྟེང་འོག་གི་རླུང་ནང་དུ་དྲངས་ཏེ་དབུས་ཀྱི་ཐིག་ལེ་ལ་ཐིམ་པ་ལས་ཐིག་ལེ་རྣམས་ཤིན་ཏུ་གསལ་བར་གྱུར་པ་ལ་དམིགས་ཤིང་རླུང་ཁ་སྦྱར་བསྒོམ་པར་བྱའོ། ། ཡུན་རིང་དུ་བསྒོམས་པས་ལྟེ་བའི་གནས་སུ་དྲོད་འབར་བར་གྱུར་པའི་ཚེ། ཐིག་ལེ་ལྔ་ལས་མེ་ཁ་དོག་ལྔ་གྱེན་དུ་འབར་བ་རོ་མའི་ནང་ནས་སོང་བ་སྣ་བུག་གཡས་ནས་འཐོན་ཏེ། ཕྱོགས་བཅུའི་དེ་བཞིན་གཤེགས་པ་ཐམས་ཅད་ཀྱི་ཤངས་བུག་གཡས་ནས་ཞུགས་ནས་གཏུམ་མོའི་མེ་དང་འདྲེས་ཏེ་གྱེན་དུ་སོང་བས། དེ་བཞིན་གཤེགས་པ་རྣམས་ཀྱི་སྤྱི་བོ་ནས་བྱང་ཆུབ་ཀྱི་སེམས་ཀྱི་རྒྱུན་བབས་པ་ཤངས་བུག་གཡོན་ནས་དྲངས་པ། བདག་གི་སྤྱི་གཙུག་ཛཱ་ལནྡྷ་རའི་བུ་ག་ནས་ཞུགས་ནས། རྩ་དབུ་མ་ནས་ལྟེ་བར་བབས་ཤིང་འཁྱིལ་པ་ཐིག་ལེ་ལྔའི་འོད་ཀྱིས་གསལ་བར་བྱས་པས་བདེ་བ་དང་། དྲོད་འཕེལ་བར་བསམ་ཞིང་། རླུང་ཁ་སྦྱར་ཡང་ནས་ཡང་དུ་བསྒོམས་པས་ལྟེ་བའི་དཀྱིལ་འཁོར་དངུལ་གྱི་མེ་ལོང་ལྟར་དཀར་ཞིང་སྲ་ལ། འཇམ་པ་དང་། དྲོད་དང་། བདེ་བ་རྒྱས་པར་འགྱུར་བ་དང་། བྱང་ཆུབ་ཀྱི་སེམས་སྙིང་གར་འཁྱིལ་པ་སྔ་མ་ལྟར་བསྒོམས་པས་བརྟན་པ་དང་མངོན་པར་ཤེས་པ་ལྔ་འཆར་བར་འགྱུར་རོ། ། དེ་ནས་མགྲིན་པར་འཁྱིལ་པ་ལ་དམིགས་ཏེ་བསྒོམས་པས་འཇིག་རྟེན་གྱི་ཁམས་ཀྱི་རོ་ཐམས་ཅད་ལ་ལཽངས་སྤྱོད་པ་དང་། ཚངས་པའི་དབྱངས་དང་། ལྕེས་བཞིན་གྱི་དཀྱིལ་འཁོར་ཁེབས་པར་འགྱུར་ལ། མགྲིན་པ་ནས་འཕྲོས་ནས་དཔུང་པ་ལ་སོགས་པའི་ཚིགས་དང་། ཡན་ལག་རྣམས་སུ་འཁྱིལ་པ་ལ་དམིགས་པ་བརྟན་པས་སྲེད་མེད་ཀྱི་བུའི་སྟོབས་དང་མཉམ་པ་དང་། རྫུ་འཕྲུལ་དུ་མ་སྟོན་ནུས་པར་འགྱུར་རོ། ། དེ་ནས་སྤྱི་བོ་བདེ་ཆེན་དུ་འཁྱིལ་པ་ལ་དམིགས་པ་བརྟན་པས། མི་རྟོག་པའི་ཏིང་ངེ་འཛིན་དང་། གཙུག་ཏོར་གྱི་གཞིའང་འགྲུབ་པར་འགྱུར་རོ། ། ཛཱ་ལནྡྷ་རའི་རིམ་པ་བཞི་པའོ། ། ། །དེ་ནས་རིམ་པ་ལྔ་པ་བསྒོམ་པའི་ཚུལ་ནི། བསྐྱེད་པའི་རིམ་པ་བསྒོམ་པའི་མཐར་སྙིང་གི་ནང་དུ་ཟླ་བའི་དཀྱིལ་འཁོར་གྱི་སྟེང་དུ། ཧཱུྃ་དམར་སྐྱ་བསྒོམས་པ་ལས་འོད་འཕྲོས་པས་ཁམས་གསུམ་སྣོད་བཅུད་ཐམས་ཅད་ལ་ཕོག་ཅིང་། དེ་ཐམས་ཅད་རང་གི་ལུས་ལ་བསྡུ། ཡུམ་ཡབ་ལ་ཐིམ། ཡབ་ཐུགས་ཀའི་ཧཱུྃ་ལ་ཐིམ། ཧཱུྃ་གི་ཞབས་ཀྱུ་ཁོག་པ། ཁོག་པ་མགོ་བོ། མགོ་བོ་ཟླ་ཚེས། ཟླ་ཚེས་ཐིག་ལེ། ཐིག་ལེ་ནཱ་ད། ནཱ་ད་ཡལ་ནས་སྟོང་པར་གྱུར་ཏེ། མི་དམིགས་པའི་ངང་ལ་མཉམ་པར་བཞག་གོ། གོམས་ན་མི་དམིགས་པའི་ཏིང་ངེ་འཛིན་ཇི་ཙམ་འདོད་པ་འབྱུང་བར་འགྱུར་རོ། ། དེ་ནས་ལྡང་བའི་ཚེ་སྐད་ཅིག་གིས་རང་ཉིད་ཧེ་རུ་ཀར་བཞེངས་ལ་ཧཱུྃ་ཞེས་བརྗོད་པས་ཡུམ་དང་། ལུས་ཀྱི་དཀྱིལ་འཁོར་ལྷ་དང་བཅས་པ་སྣོད་བཅུད་ཐམས་ཅད་གསལ་བར་དམིགས་ལ། ཐམས་ཅད་ཀྱང་རང་གི་སེམས་ཀྱི་རྣམ་པར་འཕྲུལ་པ་རྨི་ལམ་ལྟ་བུའོ། ། སྙམ་དུ་བསམས་ནས་རྣལ་འབྱོར་གཞན་ལ་འཇུག་པར་བྱའོ། ། དེ་ལྟར་རྒྱུན་དུ་རྣལ་འབྱོར་དུ་བྱས་པས། འཇིག་རྟེན་གྱི་ཆོས་བརྒྱད་ལ་སོགས་པ་འགྲོ་བའི་རྟོག་པ་དང་། དེས་ཀུན་ནས་བསླངས་པའི་སྤྱོད་པ་འཇིག་པར་འགྱུར་རོ། ། བསམ་གྱིས་མི་ཁྱབ་པའི་རིམ་པ་ལྔ་པའོ། ། ། །དེ་ལྟར་བསྐྱེད་པའི་རིམ་པ་དང་། རྫོགས་པའི་རིམ་པ་ལྔ་སྟེ། རིམ་གཉིས་ཟུང་འཇུག་ཏུ་(ཞལུ+རྒྱུན་དུ་)བསྒོམས་པས་ཏིང་ངེ་འཛིན་བརྟན་ཞིང་། དུ་བ་ལ་སོགས་པའི་རྟགས་རྣམས་ངེས་པར་མཐོང་བའི་ཚེ། ཇི་སྐད་བཤད་པའི་སྤྱོད་པ་རྣམས་སྤྱད་པས་འཇིག་རྟེན་ལས་འདས་པའི་ཡེ་ཤེས་སྐྱེས་ནས་ས་དང་ལམ་ཐམས་ཅད་བགྲོད་དེ། རིང་པོར་མི་ཐོགས་པར་དཔལ་རྡོ་རྗེ་འཆང་ཆེན་པོར་འགྱུར་བ་ཉིད་དོ། ། རིམ་པ་ལྔ་ཡི་བསྒོམ་ཚུལ་རབ་གསལ་བ། ། རྗེ་བཙུན་བླ་མས་མཛད་ཀྱང་ཉུང་བ་དང་། ། གསལ་བའི་ཚུལ་ལ་སྤྲོ་བས་བསྐུལ་བའི་ངོར། ། བདག་གིས་བསྡེབས་པའི་ནོངས་པ་བཟོད་པར་གསོལ། ། དགེ་བས་བདག་དང་སེམས་ཅན་མ་ལུས་པ། ། ལམ་ཚུལ་འདི་ལ་ཞུགས་ནས་སྲིད་ཞིའི་མཐའ། ། རྣམ་པར་སྤངས་ནས་དོན་གཉིས་འབྱོར་གྱུར་པའི། ། ཧེ་རུ་ཀ་དཔལ་ཉིད་དུ་འགྱུར་བར་ཤོག༑ ༑ ༑རྒྱལ་བུ་ཇི་བིག་དེ་མུར་ཞེས་བྱ་བས་དགོངས་བཞིན། དུ་གལ་དུར་མིས་ཀྱིས་ཆེད་ཆེར་དོན་དུ་གཉེར་ཏེ་རྒྱང་རིང་པོ་ནས་བསྐུལ་བའི་དོན་དུ་དགེ་སློང་སྔགས་འཆང་འཕགས་པ་ཞེས་བྱ་བས། ས་ཕོ་སྟག་གི་ལོ་དབྱར་ཟླ་ར་བའི་ཚེས་ཉི་ཤུ་ལྔ་ལ་དཔལ་ས་སྐྱའི་ཆོས་གྲྭ་ཆེན་པོར་སྦྱར་བའོ། ། ། ། (ཞ+ཡི་གེ་པ་ནི་གནས་རྙིང་བཙུན་པ་ཡེ་ཤེས་སེང་གེ